SL Uradni list Evropske unije C 70/27

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2009/C 70/09)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„MAKÓI VÖRÖSHAGYMA“ ali „MAKÓI HAGYMA“

ES št.: HU-PDO-005-0387-21.10.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici

Naziv: Földművelésügyi és Vidékfejlesztési Minisztérium – Élelmiszerlánc-elemzési Főosztály Naslov: 1055 Budapest Kossuth Lajos tér 11. MAGYARORSZÁG Tel.: +36 13014419 Faks: +36 13014808 E-mail: zobore@fvm.hu

2. Vlagatelj

Naziv: Magyarországi Hagymatermesztők, Feldolgozók, Forgalmazók Szakmaközi Szervezete, Szövetsége és Terméktanácsa Naslov: 6900 Makó Návay Lajos tér 5-7. MAGYARORSZÁG Tel.: +36 62/212865, +36 62/213676 Faks: +36 62/213676, +36 62/212865 E-mail: hagymatanacs@vnet.hu Sestava: Proizvajalci/predelovalci ( X ) Drugo ( X )

3. Vrsta proizvoda

Skupina 1.6 — Sadje, zelenjava in žita, sveži ali predelani

4. Specifikacija:

(Povzetek zahtev v skladu s členom 4(2) Uredbe (ES) št. 510/2006)

4.1 Ime:

„Makói vöröshagyma“ ali „Makói hagyma“

4.2 Opis:

„Makói vöröshagyma“ ali „Makói hagyma“ (Allium cepa L.) spada v družino Alliaceae, ki se je dobro prilagodila lokalnim razmeram v regiji Makó. Značilnosti „Makói vöröshagyma“ ali „Makói hagyma“, ki jih je mogoče pripisati geografskemu okolju, so visoka vsebnost suhe snovi, izrazit okus in dolg rok uporabe. Dovoljena je le uporaba sort „Makói CR“ (ta sorta je odporna na podnebne razmere), „Csanád“ in „Makói Bronz“.

Čebula ima obliko krogle, rahlo raztegnjene vzdolž podolžne osi; njen premer znaša 35–80 mm. Njeni bronasto rdeči, sijoči, tesno stisnjeni, močni večplastni zunanji zaščitni listi popolnoma varujejo notranje sloje. Luske čebule so slonokoščene barve, trdne in kompaktne. Zaradi proizvodne tehnologije, tipične za regijo Makó, in suhega vremena ob koncu poletja je vsebnost suhe snovi nad 16 %, kar je znatno nad povprečjem. Skladiščiti jo je mogoče dolgo obdobje, vzkali pozno, svojo prehrambeno vrednost pa ohrani vso zimo. Njena nizka vsebnost vlage jo varuje pred kvarjenjem. Njen značilen oster in začinjen okus je posledica njene visoke vsebnosti alil sulfida.

4.3 Geografsko območje:

Označba porekla „Makói vöröshagyma“ oziroma „Makói hagyma“ se lahko uporablja le za čebule iz proizvodne regije, ki zajema upravna območja spodaj naštetih naselij dveh okrajev, ki mejita druga na drugega, to sta Csongrád in Békés.

Naselja, ki spadajo v proizvodno regijo:

— okraj Csongrád: Makó, Királyhegyes, Apátfalva, Kövegy, Pitvaros, Magyarcsanád, Csanádpalota, Csanádalberti, Ambrózfalva, Nagyér, Földeák, Maroslele, Klárafalva, Ferencszállás, Kiszombor, Nagylak,

— okraj Békés: Tótkomlós, Békéssámson.

4.4 Dokazilo o poreklu:

Označba porekla „Makói vöröshagyma“ ali „Makói hagyma“ se lahko uporablja le za čebule, katerih proizvodnja in sledljivost sta dokumentirani v Registru zaščitenih označb porekla in zaščitenih geografskih označb, ki ga overja Hagyma Terméktanács (Odbor za čebulo).

V skladu s predpisi posodabljani „dnevnik o škropljenju“ je neločljivi del Registra zaščitenih označb porekla in zaščitenih geografskih označb.

Hagyma Terméktanács (Odbor za čebulo) na pobudo proizvajalca ali distributerja pregleduje celoten tehnološki proces in, če so zahteve izpolnjene, lahko Odbor za čebulo označi proizvod z napisom „Hagyma Terméktanács által ellenőrzött minőség“ („Kakovost je odobril Odbor za čebulo“).

Odbor za čebulo sodeluje pri pregledovanju skladnosti s predpisi o geografski označbi in zakoniti uporabi označbe o poreklu.

4.5 Metoda pridobivanja:

Dvoletna proizvodna metoda:

Pri dvoletni proizvodni metodi se z gostim sejanjem drobnih semen (tako imenovanih črnih semen) proizvajajo male čebule, tako imenovani čebulčki, ki so v naslednjem letu izhodiščni material (material za razmnoževanje) za proizvodnjo povsem dozorelih namiznih čebul.

Za proizvodnjo čebulčkov je primerno ravno zemljišče s srednje trdo, drobljivo prstjo, ki se ne sprijema v grude in vsebuje veliko humusa in hranilnih snovi ter ima nevtralno vrednost pH (to so značilnosti prsti regije Makó).

Pri kolobarjenju je eden od predpogojev, da se čebula ne sme spet posejati na istem zemljišču v manj kot petih letih.

Proizvodnja čebulčkov:

Priprava prsti: globoko oranje jeseni, v oktobru prejšnjega leta, spomladi pa dokončna priprava zemlje. Seje se v poravnano setvenico s fino, drobljivo prstjo v obdobju od konca februarja do začetka marca v enojnih linijah (z 20 cm razmaka) ali dvojnih linijah (s 5–30 cm razmaka), s 100–120 kg semen/ha (25–28 milijonov semen/ha), v globini 3–3,5 cm. Do sredine avgusta čebulčki dozorijo in takrat se iz njih odstrani posušeno steblo. Temu sledi pobiranje, odstranjevanje zemlje, dodatno zorenje, prevoz in sortiranje po velikosti.

Med jesenjo morajo biti sortirani čebulčki shranjeni v vrečah iz grobo zankaste tkanine, novembra pa se s toplotno obdelavo začne posebni proizvodni postopek Makó. Toplotna obdelava preprečuje nastajanje brstov, tako da v drugem letu ne nastajajo semenska stebla, ki bi razvrednotila čebulo. Med toplotno obdelavo se čebulčki 12 dni postopno segrevajo od temperature skladiščenja 3–5 °C na temperaturo 30–32 °C, potem pa se hranijo na tej temperaturi 30–60 dni, odvisno od velikosti (med tem se 10 dni ogrevajo na 32–35 °C), nakar se postopno ohladijo na temperaturo sajenja 10–14 °C.

Proizvodnja namizne čebule:

V postopku proizvodnje za „Makói vöröshagyma“ oziroma „Makói hagyma“ se namizna čebula proizvaja v drugem letu. Spomladi se čebulčki po odstranitvi iz naprave za toplotno obdelavo očistijo in s posebnim postopkom obdelajo tako, da so odporni proti škodljivcem, potem pa do sredine aprila posejejo v zemljo, ki se postopno segreva. Zahteve glede prsti in kolobarjenja so enake kot za čebulčke. Odvisno od količine znaša gostota sajenja 15–25 sadik na tekoči meter, globina pa 3–5 cm.

Pomembno je zagotoviti čebulam zadostno oskrbo s hranilnimi snovmi in odstranjevati plevel, hkrati pa zagotavljati celovito zaščito rastlin, ki je ustrezno dokumentirana v dnevniku škropljenja. Žetev poteka v drugi polovici avgusta (pobiranje iz zemlje, sušenje na prostem, zbiranje, pošiljanje), nakar se čebule shranijo v skladišču ali pošljejo na trg.

Enoletna proizvodna metoda (z neposrednim sejanjem):

Enoletna proizvodnja se začne marca s posejanjem 5–7 kg semen/ha (od 900 tisoč do 1,1 milijona semen/ha) „enoletnih čebul“, pripravljenih z uporabo genetskega materiala čebulčkov „Makói vöröshagyma“ oziroma „Makói hagyma“.

Med obdobjem vegetacije so postopki proizvodnje in žetve enaki kot pri čebulah, ki se pridelajo iz čebulčkov, vendar je obdobje vegetacije daljše, žetev poteka v sredini septembra, ta vrsta proizvodnje pa zahteva zadostno namakanje.

Obrane čebule se morajo hraniti v hladnem, suhem, dobro prezračevanem prostoru saj se lahko pri takih pogojih skladiščenja hranijo do aprila ali maja naslednjega leta – to pomeni dlje kot druge sorte – ne da bi se zmanjšala njihova kakovost.

Čebule „Makói vöröshagyma“ oziroma „Makói hagyma“ se sortirajo, pakirajo in označijo z etiketami pri samem proizvajalcu ali kje drugje pod neposrednim nadzorom proizvajalca ali proizvajalčevega zastopnika znotraj opredeljenega geografskega območja; pakirajo se v vreče rašel za 0,5, 1, 2, 5, 10 in 15 kg ali v razsutem stanju v zaboje za 15, 20, 25 in 50 kg ali v pakiranja po 3, 5 ali 10 kosov. Vendar so možne tudi druge vrste embalaže in druge pakirane količine. Izven opredeljenega geografskega območja je možno proizvod prepakirati.

4.6 Povezava:

Naravni dejavniki:

Čebula, ki je po izvoru iz Srednje Azije, se je zelo dobro prilagodila pogojem v regiji Makó. Prsti v regiji so nastale na nanosih reke Maros, ki je spreminjala svojo strugo; puhlica in aluvialna prst imata visoko hranilno vrednost. Sta bogati na elementih v sledovih, srednje gosti, drobljivi, zemljišča z njima imajo ravno površino in so dobro oskrbljena z zrakom in vodo, te lastnosti tal pa zagotavljajo dobro kakovost čebul.

Najbolj značilna podnebna posebnost regije Makó so suha in vroča poletja. V obdobju vegetacije je veliko sončnega obsevanja (2 100 ur na leto), z daljšimi obdobji visokih temperatur (s 30 vročimi dnevi, povprečno temperaturo 18,1 °C in akumulirano sevalno temperaturo (vsoto temperatur) 3 340 °C), skupni učinek teh značilnosti (85–90 poletnih dni) pa ima za posledico kakovostno sestavo snovi čebule „Makói vöröshagyma“ oziroma „Makói hagyma“. Razvoj čebule „Makói vöröshagyma“ oziroma „Makói hagyma“ zahteva 15 ur svetlobe na dan, ta pogoj pa je v značilnih podnebnih razmerah regije Makó izpolnjen. Razvoj glave čebule se upočasni v toplem in suhem julijskem in avgustovskem vremenu, ko je količina padavin majhna. Listi in korenine se izsušijo, vsebnost koristnih snovi in vsebnost suhe snovi se povečata, zunanji listi čebule postanejo tanki, nakar se razvije zaprta, močna („oklopljena“) lupina in bronasto rdeča barva.

Zaradi visoke vsebnosti suhe snovi, ki se razvije na ta način, in zaradi večplastne, zaprte, močne lupine (dobro zaprte kot „vrat“) je mogoče „Makói vöröshagyma“ oziroma „Makói hagyma“ skladiščiti daljše obdobje.

Človeški dejavniki:

Čebula se je v regiji Makó proizvajala več stoletij. Po koncu turške vladavine je bilo območje ponovno naseljeno in število prebivalcev se je hitro povečalo, zaradi česar je bila razpoložljiva zemlja razdeljena na manjše parcele in nastalo je pomanjkanje zemlje. V sredini 19. stoletja so bile tri četrtine prebivalcev sestavljene iz kmetov zakupnikov, ki so bili prisiljeni na svojih majhnih poljih pridelovati intenzivne kulture. V ta namen je bila izbrana čebula, katere lupina in meseni notranji listi so se v ljudski medicini stoletja veliko uporabljali.

Proizvajalci čebule iz regije Makó so izkoristili geografske prednosti in ugodne tržne razmere ob koncu prejšnjega stoletja ter s trdim delom, skrbnostjo in selekcioniranjem razvili na visokokakovostni prsti visokokakovostne regionalne sorte. Da bi to dosegli, so razvili edinstveno tehnologijo, zasnovano posebej za biologijo čebule in zadevno regijo (dvoletna proizvodna metoda). Prodaja na oddaljene trge je značilna za podjetniškega duha lokalnih pridelovalcev čebule in njihovo pripravljenost za poslovna tveganja.

Lokalni predelovalci čebule so se lahko zaradi svoje kulture pridelovanja čebule izognili izseljevalnemu pritisku ob prelomu stoletja. Ustvarili so trden in trajen sloves te čebule, katere odličnost je bila spoznana že na Svetovni razstavi v Bruslju (Grand Concours International des Sciences et de l'Industrie) leta 1888, temu priznanju pa so z leti sledila še druga. Pridelovalne izkušnje, ki se prenašajo iz generacije v generacijo, zagotavljajo, da se bodo v regiji čebule proizvajale tudi v prihodnosti.

Med prvimi zapisi o gojenju čebule je opis Miklósa Szirbika iz leta 1835, temu pa so sledile knjige, ki sta jih napisala Imre Palugyai in János Reizman. Kmalu po prelomu stoletja so imeli pridelovalci čebule iz regije Makó že svoje tedensko glasilo z naslovom „Čebular“. V tridesetih letih dvajsetega stoletja je Ferenc Erdei napravil veliko za čebule in za proizvajalce čebule iz regije Makó.

4.7 Nadzorni organ:

Mezőgazdasági Szakigazgatási Hivatal, kot pooblaščeni nadzorni organ za sadje in zelenjavo

Naziv: Csongrád Megyei Mezőgazdasági Szakigazgatási Hivatal Növény- és Talajvédelmi Igazgatóság Naslov: 6800 Hódmezővásárhely Rárósi út 110. MAGYARORSZÁG Tel.: +36 62/535741 Faks: +36 62/246036 E-mail: Hodi.Laszlo@csongrad.ontsz.hu Naziv: Békés Megyei Mezőgazdasági Szakigazgatási Hivatal, Növény- és Talajvédelmi Igazgatóság Naslov: 5602 Békéscsaba Szarvasi út 79/1. MAGYARORSZÁG Tel.: +36 66/529-257 Faks: +36 66/529-265 E-mail: Mike.Zsolt@bekes.ontsz.hu

4.8 Označevanje:

Poleg vsebine, določene s pravnimi predpisi, mora biti na embalaži proizvoda navedena zaščitena označba izvora „Makói vöröshagyma“ oziroma „Makói hagyma“ in (po vpisu v register Skupnosti) tudi logotip Skupnosti.

Če je bil proizvod odobren na podlagi notranje kontrole, ki jo je opravil Odbor za čebulo, je lahko na embalaži proizvoda napis „Hagyma Terméktanács által ellenőrzött minőség“ („Kakovost je preveril Odbor za čebulo“).

(1) UL L 93, 31.3.2006, str. 12.